
Asiakirjat perhetyön ja tehostetun perhetyön toteutuksessa

Laki sosiaali- ja terveydenhuollon asiakastietojen käsittelystä 703/2023 sisältää säädöksen sosiaali- ja terveydenhuollon kirjaamisvelvollisuudesta. 17 § mukainen velvollisuus asiakastietojen kirjaamiseen: Sosiaali- ja terveydenhuollon ammattihenkilön ja palvelun antamiseen osallistuvan avustavan henkilön tulee kirjata asiakasasiakirjoihin asiakkaan palvelun ja potilaan hoidon järjestämisen, suunnittelun, toteuttamisen, seurannan ja valvonnan turvaamiseksi tarpeelliset ja riittävät tiedot. Asiakirjat laaditaan siihen palvelutehtävään ja sosiaalipalveluun, jota toteutetaan.
THL ylläpitää voimassa olevia rakenteisia asiakirjoja, joita kirjaamisessa on käytettävä. Asiakirjat, niiden rakenteet ja määritelmät ovat luettavissa Sosmetasta ja Termetasta. Asiakastietojärjestelmien toimittajat käyttävät näitä asiakirjoja ja tietorakenteita järjestelmissään, joihin palveluissa kirjataan. Toteutusvaiheen asiakirjoista osa (yleisimmät) mainitaan erikseen seuraavissa kappaleissa ja ne on korostettu punaisella.

Palvelussa aloittaminen
Asiakkaalle on tehty palvelupäätös palvelutehtävään. Perhetyössä se on lapsiperheiden palvelut (LP) ja tehostetussa perhetyössä lastensuojelu (LS). Päätöksellä myönnetään sosiaalipalvelu, joka on useimmiten perhetyö tai tehostettu perhetyö. Yksiköissä voidaan antaa myös muita sosiaalipalveluja, kuten tuettu/valvottu tapaaminen tai vaihto, ammatillinen tukihenkilötoiminta tai ei-ympärivuorokautinen perhekuntoutus. 
Palvelupäätöksen jälkeen sosiaalityössä avataan palvelun resurssi: oma palvelu tai ostopalvelu ja yksikkö, jossa palvelua toteutetaan. Sen jälkeen asiakas voidaan sisäänkirjata hyvinvointialueen omaan yksikköön asiakastietojärjestelmässä toteuttajan työpöydällä. Ostopalvelutilanteessa palvelua järjestävä viranhaltija avaa palveluntuottajan rekisterinkäyttöoikeuden asian OID tunnuksen avulla. Palvelun toteutuksen asiakirjat laaditaan kyseiseen asiaan. 
Toteutuksessa tehdään asiakaskertomusmerkintä sosiaalipalvelun alkamisesta. Merkintä tehdään sille päivämäärälle, kun asiakkaan kanssa aloitetaan palvelu. Asiakkaalle tehtyä asiakassuunnitelmaa pääsee lukemaan asiakkaan sosiaalihuollon asiakkuustiedoista. Kun palvelu päättyy, tehdään asiakaskertomusmerkintä sosiaalipalvelun päättymisestä tosiasialliseen päättymispäivään. Merkitään päättymissyy ja uloskirjaus. Merkinnät tekee asiakasta sisään/uloskirjaava henkilö. Merkinnät arkistoidaan valmiiksi saakka. Palvelun resurssi päätetään palvelusta vastaavan työntekijän toimesta.  
 
Palvelun toteuttaminen

Perhetyön suunnitelma tai tehostetun perhetyön suunnitelma ja nuorelle tehtävä tukisuhdesuunnitelma tai (perhekuntoutuksessa) lastensuojelun toteuttamissuunnitelma ovat rakenteisia suunnitelma-asiakirjoja, jotka laaditaan palvelun toteutuksen vaiheeseen ja laaditaan palvelussa. Oma perhetyöntekijä tai perheohjaaja on vastuussa perheen toteuttamissuunnitelman laatimisesta ja päivittämisestä. Kaikissa tapauksissa toteuttamissuunnitelmaa ei erikseen vaadita, vaan katsotaan asiakassuunnitelman olevan riittävä. Yksityisen palvelun kohdalla voidaan suositella toteuttamissuunnitelmaa, mutta kk-kooste on tällä hetkellä vaadittava dokumentti. Toteuttamissuunnitelma tehdään aina yhdessä asiakkaan ja hänen läheistensä kanssa tai perheen kanssa, kun se on mahdollista. 
Toteuttamissuunnitelmaan kirjataan palvelun toteuttamisen tavoitteet ja palvelun toteuttamisen yksityiskohdat rakenteisiin kenttiin. Arjen toimintaa arvioidaan ja peilataan suhteessa tavoitteisiin. Tavoitteet kirjataan konkreettisesti ja realistisesti. Kuvataan, miten perhetyötä tehdään tavoitteiden toteuttamisesti. Asiakkaan vahvuudet ja voimavarat merkitään suunnitelman ko. tietokenttiin.  

Toteuttamissuunnitelma päivitetään aina kun tehdään väliarviointia eli yleisesti 3kk välein, ellei aiemmin tule tarvetta. Oleelliset muutokset vaikuttavat ja lisäksi asiassa tehty päätös on määräajalle. Toteuttamissuunnitelma käydään läpi perheen kanssa suunnitelmaa päivittäessä.
Toteuttamissuunnitelmaa laadittaessa mietitään, millä asioilla on merkitystä asiakkaan palvelujen tuottamisen, seurannan, toteuttamisen ja valvonnan kannalta. Toteuttamissuunnitelmaan voi kirjata asiakkaan terveydentilaa ja diagnooseja koskevia tietoja siinä määrin, kuin niitä tarvitaan sosiaalipalvelun toteuttamiseen liittyvissä tehtävissä.  

Päivittäiskirjaaminen ja muut dokumentit

Perhetyössä asiakastietoa kirjataan käyntikohtaisena kirjaamisena ja lisäksi kirjataan yhteydenotot ja muut vastaavat asiat. Palvelua toteutetaan asiakassuunnitelman ja siitä tarkennetun toteuttamissuunnitelman mukaisesti. Kirjataan asiakkaan kannalta ja häntä varten. Ei luetteloida työntekijän tekemää työtä. Kirjataan sitä tarkemmin, mitä merkittävämmästä asiasta on kyse. Perheen tapaamisia ja muuta työskentelyä kirjataan asiakaskertomusmerkinnällä: merkintä tapaamisesta tai yhteydenotosta.
Kirjaamisen tulee olla arvioivaa eli kirjausta peilataan asiakkaan toteuttamissuunnitelman tavoitteisiin. Tavoitteet tulee asettaa niin konkreettisiksi, että niitä voi arvioida päivittäisessä kirjaamisessa. 
Etelä-Pohjanmaan hyvinvointialueella on laadittu kirjaamisohje perhetyön toteuttamiseen, jonka mukaan keskeisiä elementtejä ovat asiakasosallisuus, lapsikeskeinen työote ja laadukkaan dokumentin toteuttaminen. Dokumentointi jäsentää tavoitteellista työtä. Kirjaamisohje on mahdollista hyödyntää sekä omassa palvelussa että ostopalvelussa. 
Kertomuksen runko tehdään asiakirjalle: merkintä tapaamisesta tai yhteydenotosta. 
Palvelukuvauksen mukaan asiakastapaamisten merkinnästä tulee käydä ilmi sen päivämäärä, kesto, tapaamiseen osallistuneet henkilöt. Myös peruuntuneet tapaamiset dokumentoidaan. Tällöin käytetään asiakirjaa: merkintä neuvottelun, tapaamisen tai yhteydenoton peruuntumisesta. Peruuntumisen kohdalla tulee ilmaista, kenen taholta tapaaminen on peruuntunut ja onko peruminen tehty alle 24 tunnin sisällä sovitusta tapaamisen ajankohdasta vai aiemmin. 	 



Palvelun tilaaja edellyttää tapaamiskirjausten laatimiset, asiakaskohtaisesti sovitut yhteenvedot, lausunnot, kuukausikoosteet ja loppuraportit. Koonnit, yhteenveto ja loppuraportti laaditaan asiakirjalle sosiaalihuollon yhteenveto. Jokaiselle lapselle, jolla on olemassa sosiaalihuollon päätös palvelusta, on oltava omat asiakastiedot ja dokumentit. Dokumentoinnin tulee olla kirjallista, sähköiseen muotoon laadittua ja asiakasta osallistavaa. Raportointi sisältää arvioivaa kuvausta suhteessa lapsi- ja perhekohtaisiin tavoitteisiin.  
Palvelukuvauksen mukaan annetusta palvelusta tulee tehdä lapsikohtainen arvioiva yhteenveto/loppuraportti, jonka tulee sisältää seuraavat asiat: 
-kuvaus lapsesta/nuoresta ja hänen suhteestaan perheen aikuisiin ja sisaruksiin työskentelyn alkaessa sekä työskentelyn aikana tapahtuneista muutoksista.
- kuvaus palvelun kestosta ja sisällöstä 
- kuvaus yhteistyöstä; ketä perheenjäseniä tai muuta verkostoa on palvelun aikana tavattu
 - kuvaus viranomaisyhteistyöstä 
- kuvaus asetetuista tavoitteista ja niiden toteutumisesta 
- kuvaus käytetyistä menetelmistä
- kuvaus onnistumisista, huolenaiheista tai työskentelyn esteistä
- palvelun vaikutusten arviointi yhdessä lapsen ja perheen kanssa

Kaikki laaditut asiakirjat arkistoidaan sosiaalihuollon asiakastietovarantoon eli Kantaan. Arkistointi tehdään asiakastietojärjestelmällä, jossa asiakirjat laaditaan valmiiksi saakka ja tallennetaan. Tallentamisen hetkellä määritellään ammattihenkilön toimesta, näytetäänkö asiakirja OmaKannassa vai liittyykö siihen jokin näyttämistä estävä erityissisältö tai aikarajoite eli viivästäminen. Tieto merkitään asiakirjaan luokituksen mukaisesti. Myös palveluntuottaja voi merkitä asiakirjoja erityissisältöisiksi osana kirjaamistehtäväänsä. Palveluntuottaja ottaa yhteyttä näissä tilanteissa lapsen asiasta vastaavaan sosiaalityöntekijään.
Kun asiakkaan sosiaalipalvelu yksityisellä palveluntuottajalla päättyy, rekisterinkäyttöoikeus merkitään päättyneeksi viimeisten asiakirjojen valmistuttua.  

